Fis-6 ta' April 2016, il-Presidenza Netherlandiża u r-rappreżentanti tal-Parlament Ewropew laħqu ftehim fil-prinċipju dwar proposta bil-għan li timplimenta miżuri dwar il-pjan ta' rkupru għat-tonn fl-Atlantiku tal-Lvant u fil-Mediterran. Il-ftehim għad irid jiġi vvalidat mill-Coreper (Kumitat tar-Rappreżentanti Permanenti tal-Kunsill) u mill-Parlament Ewropew. Il-proposta għandha l-għan li tittrasponi fid-dritt tal-Unjoni l-miżuri tal-pjan multiannwali għall-irkupru tat-tonn fl-Atlantiku tal-Lvant u fil-Mediterran adottat mill-Kummissjoni Internazzjonali għall-Konservazzjoni tat-Tonn tal-Atlantiku (ICCAT) fil-laqgħat annwali tagħha bejn l-2012 u l-2014 (b'mod partikolari r-rakkomandazzjoni 14-04). Wara dan il-ftehim, il-ministru għall-agrikoltura Netherlandiż, Martijn van Dam, ikkummenta: "Nixtieq infaħħar il-ħidma tal-partijiet kollha involuti. Dan il-ftehim jippermettilna nikkonformaw mal-aktar rakkomandazzjonijiet internazzjonali reċenti għall-protezzjoni u l-konservazzjoni tat-tonn, u l-isfruttament sostenibbli ta' attivitajiet tas-sajd responsabbli". Il-pjan multiannwali għall-irkupru tat-tonn , li japplika mill-2007 sal-2022, kien irrakkomandat mill-ICCAT. L-UE hija parti kontraenti tal-ICCAT. Il-Kummissjoni ressqet il-proposta tagħha lill-Kunsill u lill-Parlament Ewropew fl-24 ta' April 2015. Abbozz ta' regolament dwar pjan pluriennali għall-irkupru tat-Tonn fl-Atlantiku tal-Lvant u fil-Mediterran